SKRIFTLIG FORESPØRGSEL E-2290/99

af Carlos Carnero González (PSE) til Rådet

(13. december 1999)

Om: Skibsværftsindustriens fremtid i Europa

Den 5. november 1999 blev der gennemført en strejke på fire timer i skibsværftssektoren, som den Europæiske Faglige Samarbejdsorganisation havde organiseret for denne sektors overlevelse under sloganet Arbejde til skibsværfterne en fremtid for Europa. Den 9. november behandlede Rådet (industri) netop situationen i denne sektor. I Spanien, der traditionelt har haft en betydelig skibsværftsindustri, blev der den 27. oktober 1999 strejket to timer i alle Grupo Astilleros Españoles' afdelinger for sektorens overlevelse og mod Sociedad Española de Participaciones Industriales' privatisering af Astander. Samtidig blev det kendt, at Kommissionen over for den spanske regering krævede tilbagebetaling af over 18 mia. pesetas, der var blevet givet som skattegodtgørelser til skibsværftssektoren, fordi det blev betragtet som statsstøtte.

Nødvendigheden af at sikre en fremtid for skibsværftssektoren bør være en absolut prioritet for Den Europæiske Union af økonomiske, sociale og beskæftigelsesmæssige årsager.

Det bør ske efter gensidig aftale med fagforbundene og først og fremmest for at sikre beskæftigelsen i en konkurrencedygtig offentlig sektor.

1. Hvilke foranstaltninger kan Rådet foreslå til sikring af skibsværftsindustriens overlevelse med henblik på mødet i november?

2. Har Rådet kendskab til privatiseringen af Astander, og mener det i alvor, at en afvikling af den offentlige sektor er det, der skal til for at sikre produktion og beskæftigelse?

3. Hvad mener Rådet om den dumping, som praktiseres af Korea eller Japan på dette område?

Samlet svar på skriftlige forespørgsler E-2290/99, E-2311/99 og E-2351/99

(13. marts 2000)

1. Som svar på de ærede parlamentsmedlemmers spørgsmål og de legitime betænkeligheder, som de har givet udtryk for, vil Rådet først minde om,

- at reglerne for støtte til skibsbygningsindustrien generelt er fastsat i Rådets forordning (EF) nr. 1540/98 af 29. juni 1998(1);

- at Kommissionen mere specifikt og i overensstemmelse med Rådets forordning (EF) nr. 1013/97 af 2. juni 1997(2) har tilladt støtte til bestemte skibsværfter, der er under omstrukturering, i Tyskland og Spanien.

2. Rådet (industri) fik på samlingen den 9. november 1999 forelagt to særskilte beretninger fra Kommissionen om henholdsvis

- situationen inden for verdens værftsindustri (udarbejdet i overensstemmelse med artikel 12 i forordning (EF) nr. 1540/98),

- støtte til visse skibsværfter i Tyskland og Spanien, som er under omstrukturering (fjerde beretning udarbejdet i overensstemmelse med artikel 2 i forordning (EF) nr. 1013/97).

3. Efter at have drøftet punktet vedtog Rådet konklusioner om situationen inden for verdens værftindustri, hvoraf især følgende vigtige elementer bør fremhæves i korthed:

- Rådets bekymring over for den krise, som sektoren befinder sig i som følge af den overkapacitet og de meget lave priser, der kan tilskrives Republikken Korea, og den anmodning, det har rettet til Kommissionen om at genoptage dialogen med dette land, med henblik på at bringe den illoyale konkurrence til ophør,

- opfordringen til industrien, medlemsstaterne og Kommissionen om at samle flest mulige beviser på denne konkurrencebegrænsende adfærd, så man kan tage passende skridt i WTO-regi,

- den indtrængende opfordring til IMF og Verdensbanken om at undersøge, om de betingelser, der var knyttet til den bistand, der blev ydet Republikken Korea som følge af den økonomiske krise, overholdes,

- opfordringen til Kommissionen og medlemsstaterne om at gøre en yderligere indsats i de relevante internationale fora, herunder OECD, for hurtigst muligt at indføre regler, der sikrer en loyal konkurrence.

Som afslutning på konklusionerne udtrykte Rådet sin tilfredshed med, at Kommissionen agter at opfylde sine forpligtelser i henhold til artikel 12 i ovennævnte forordning nr. 1540/98(3) og aflægge rapport hurtigst muligt.

Rådet (industri) har til hensigt at optage dette punkt på dagsordenen for samlingen den 18. maj 2000.

(1) EFT L 202 af 18.7.1998, s. 1-10.

(2) EFT L 148 af 6.6.1997, s. 1-3.

(3) Artikel 12 af Kommissionsrapport: Kommissionen aflægger regelmæssigt rapport til Rådet om markedssituationen og vurderer, om europæiske værfter påvirkes af konkurrencebegrænsende praksis. Hvis det konstateres, at industrien lider skade på grund af konkurrencebegrænsende praksis, uanset arten, foreslår Kommissionen, hvis det er relevant, Rådet foranstaltninger til løsning af problemet.Den første rapport aflægges til Rådet senest den 31. december 1999..